

PROJEKTS uz 29.04.2025.

vēlamais datums izskatīšanai: AK 14.05.2025.

FK 21.05.2025.

domē: 29.05.2025.

sagatavotājs: Iluta Plikgalve

ziņotājs: Iluta Plikgalve

 LĒMUMS

Ādažos, Ādažu novadā

2025. gada 29. maijā **Nr.**«DOKREGNUMURS»

**Par dalību projektā “Multimodāls sabiedriskā transporta tīkls, 2. kārta” attīstot staciju “Garciems”**

Ministru kabinets 19.11.2024. pieņēma noteikumus Nr. 726 “Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākuma “Multimodāls sabiedriskā transporta tīkls” īstenošanas noteikumi” (turpmāk – Noteikumi), ar mērķi veicināt multimodāla sabiedriskā transporta tīkla attīstību ar dzelzceļu kā sabiedriskā transporta sistēmas mugurkaulu, izveidojot sabiedriskā transporta savienojumu, kā arī veicinot mikromobilitāti.

Noteikumi paredz maksimālo attiecināmo Eiropas Reģionālās attīstības fonda (turpmāk – ERAF) finansējuma apmēru 85 % no projekta plānotā kopējā attiecināmā finansējuma, t.sk. attiecināmas arī pievienotās vērtības nodokļa izmaksas.

Noteikumi arī paredz līdz 31.12.2029. īstenot vismaz 20 projektus, veicot atklātas projektu iesniegumu atlases, sākotnēji paredzot tikai augstas gatavības projektu atbalstīšanai. Otrās atlases kārtas atvēršana paredzama 2025. gada maija beigās, atvēlot projektu iesnieguma gatavošanai 2 mēnešus. Projektu atlasi organizē un turpmākās darbības veic Centrālā finanšu un līgumu aģentūra.

Ādažu novada pašvaldības domes Finanšu komiteja 19.02.2025. atzina par atbalstāmu konceptuālu dalību projektu 2. kārtas atlasē ar projektu “Multimodāla sabiedriskā transporta tīkla attīstība Garciemā” Garciema stacijas piegulošās teritorijas attīstībai (turpmāk – Projekts), paredzot izveidot cietā seguma virskārtu esošajam stāvlaukumam, kā arī pārbūvēt Mežciema ielas posmu no autoceļa P1 līdz Āpšu ielai, t.sk., izbūvējot infrastruktūru arī mazāk aizsargātiem satiksmes dalībniekiem (gājēji un velobraucēji). Drošības nodrošināšanai attīstītajā infrastruktūrā, paredzēta videonovērošanas iekārtu uzstādīšana.

Mūsdienu sabiedriskās infrastruktūras standarti paredz, ka cilvēkiem jābūt piekļuvei sabiedriskajām tualetēm, tostarp cilvēkiem ar īpašām vajadzībām. Tualetes pieejamība stacijā ir solis pretī iekļaujošai videi, tāpēc pašvaldībai realizējot projektu pie Garciema stacijas, būtu nepieciešams uzstādīt tās tuvumā tualeti (iespēja izmantot esošā stāvlaukuma teritoriju). Tualetes uzstādīšanai un inženiertīklu nodrošināšanai, nepieciešams veikt centralizēto ūdens un kanalizācijas tīklu (turpmāk - UKT) izbūvi no tuvākās iespējamās vietas.

Ņemot vērā plānotās tualetes uzstādīšanu un lietderīgu rīcību ar publisko finansējumu, nākotnē paredzot ūdens saimniecības sistēmas attīstību, ko nebūs iespējams veikt vairākus gadus pēc Projekta ietvaros plānoto darbību realizēšanas, objektīvi būtu veikt arī UKT izbūvi zem Mežciema ielas vienlaicīgi ar ielas pārbūvi.

Ņemot vērā Projektā plānotās darbības, nepieciešams noslēgt vienošanos un sadarbības līgumu ar VAS “Latvijas dzelzceļš” zemes vienības (kad. apz. Nr. 80520081204) daļas izmantošanai, t.i., esošā stāvlaukuma pārbūvei un UKT izbūvei, un sadarbības līgumu ar VSIA “Latvijas valsts ceļi” valsts zemes vienības ar kadastra apzīmējumu Nr. 80520081380 daļas izmantošanai, t.i., Mežciema ielas krustojuma ar autoceļu P1 pārbūvei un UKT izbūvei.

Projekta kopējās plānotās izmaksas ir 1 230 000 *euro*, tajā skaitā Projektā attiecināmās izmaksas 840 000 *euro*, kas sadalās ERAF finansējumā 629 916 *euro*, jeb 74,99 %, un pašvaldības finansējums 210 084 *euro*, jeb 25,01 %. Papildus ārpus projekta pašvaldības finansējums 390 000 euro UKT izbūvei zem Mežciema ielas. Projekta apstiprināšanas gadījumā iespējams saņemt vairākus avansus kopsummā nepārsniedzot 90 % no Projektam piešķirtā ERAF finansējuma. Pašvaldības finansējumu un 10 % no ERAF finansējuma nepieciešams paredzēt 2026. gada un 2027. gada budžetā sadalot to vienādās daļās, t.i., katrā gadā paredzot 136 537,80 *euro*, papildus nepieciešams paredzēt ārpus Projekta izmaksas 220 000 *euro* 2026. gadā un 170 000 *euro* 2027. gadā UKT izbūves darbiem.

Lai varētu pamatot ārpus Projekta izmaksu nepieciešamību, pašvaldībai jānodrošina izmaksu un ieguvumu analīzes (turpmāk – IIA) izstrāde. IIA izstrādei plānotās izmaksas ir 2 500 *euro*, ko nepieciešams paredzēt jau 2025. gadā.

Projekts atbilst Ādažu novada Attīstības programmas (2021. – 2027.) vidējā termiņa prioritātēm:

* “VTP3: Attīstīta, droša un mobila satiksmes infrastruktūra”:
	+ rīcības virziena “RV3.1: Pašvaldības ceļu un ielu infrastruktūras atjaunošana un attīstība” uzdevuma “U3.1.1: Uzlabot satiksmes drošību uz ceļiem un ielām, t.sk., nodrošinot mazāk aizsargātu satiksmes dalībnieku – gājēju, velobraucēju – drošību” pasākumam “C3.1.1.4. Satiksmes drošības uzlabošanas projektu izstrāde un īstenošana uz Carnikavas pagasta ceļiem un ielām”, uzdevuma “U3.1.2: Uzturēt, labiekārtot un atjaunot pašvaldības ielas un ceļus” pasākumiem “C3.1.2.1. Pašvaldības ceļu un ielu infrastruktūras uzturēšana un attīstība” un “C3.1.2.2. Ielu seguma atjaunošana un izveide”, uzdevumam “U3.1.3: Nodrošināt energoefektīvu apgaismojumu apdzīvotajās vietās un sabiedriskās vietās, kur tas vēl nav nodrošināts”;
	+ rīcības virziena “RV3.2: Mobilitātes attīstība” uzdevuma “U3.2.2: Izbūvēt, labiekārtot un atjaunot stāvvietas” pasākumam “C3.2.2.1. Auto stāvlaukumu izveide un paplašināšana”, uzdevuma “U3.2.3: Uzlabot pārvietošanās iespējas starp novada ciemiem un tuvākajām apdzīvotajām vietām” pasākumam “C3.2.3.2. Gājēju un velobraucēju maršrutu izstrāde, attīstības projektu izstrāde un īstenošana”;
* “VTP6: Klimatneitrāla enerģijas izmantošana un ģenerācija”:
	+ rīcības virziena “RV6.3: Videi draudzīgs transports un mobilitāte” uzdevuma “U6.3.1 Veicināt ilgtspējīgus transporta un mobilitātes risinājumus” pasākumiem “C6.3.1.1. Mobilitātes veicināšana novada teritorijā un ar citām pašvaldībām”, “C6.3.1.2. Gājēju un velo infrastruktūras attīstība” un “C6.3.1.4. Videi draudzīga novada apmeklētāju pārvietošanās un autostāvvietu ierīkošana”.

Pamatojoties uz Pašvaldību likuma 4. panta pirmās daļas 1., 2. un 3. punktu, 73. panta ceturto daļu, kā arī ņemot vērā pašvaldības Projektu uzraudzības komisijas 28.04.2025. atzinumu, domes Attīstības komitejas 14.05.2025. atzinumu un Finanšu komitejas 21.05.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Eiropas Savienības kohēzijas politikas programmas 2021.–2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.2. pasākumā “Multimodāls sabiedriskā transporta tīkls” attīstot teritoriju pie dzelzceļa stacijas “Garciems”, ar plānoto indikatīvo finansējumu 1 230 000 *euro* (t.sk., attiecināmās izmaksas 840 000 *euro* (629 916 *euro* ERAF finansējums, 210 084 *euro* pašvaldības finansējums) un ārpus Projekta izmaksas 390 000 *euro*.
2. Centrālās pārvaldes Attīstības un projektu nodaļai:
	1. sagatavot un iesniegt Projekta pieteikumu Kohēzijas politikas fondu vadības informācijas sistēmā;
	2. organizēt sadarbības līguma noslēgšanu ar VAS “Latvijas dzelzceļš” par zemes vienības ar kadastra apzīmējumu Nr. 80520081204 daļas izmantošanu;
	3. organizēt sadarbības līguma noslēgšanu ar VSIA “Latvijas valsts ceļi” par zemes vienības ar kadastra apzīmējumu Nr. 80520081380 daļas izmantošanu
	4. organizēt sadarbības līguma noslēgšanu ar SIA “Ādažu ūdens” par ūdens kanalizācijas tīklu un sadzīves kanalizāciju tīklu apsaimniekošanu un uzturēšanu;
	5. organizēt Izmaksu un ieguvumu analīzes veikšanu.
3. Lēmuma 2.4. punkta izpildei paredzēt finansējumu centrālās pārvaldes Attīstības un projektu nodaļas 2025. gada budžetā 2 500 *euro* no pašvaldības 2025. gada budžeta līdzekļiem.
4. Projekta apstiprināšanas gadījumā:
	1. iekļaut Projekta izpildei nepieciešamos finanšu līdzekļus Attīstības un projektu nodaļas budžeta tāmes projektā 2026. gadā 136 537,80 *euro* un 2027. gadā 136 537,80 *euro* attiecināmo izmaksu segšanai;
	2. iekļaut Projekta izpildei nepieciešamos finanšu līdzekļus Attīstības un projektu nodaļas budžeta tāmes projektā 2026. gadā 220 000 *euro* un 2027. gadā 170 000 *euro* ārpus Projekta izmaksu segšanai.
5. Papildināt Attīstības programmas (2021-2027) Rīcības plāna uzdevumu “U6.3.1: Veicināt ilgtspējīgus transporta un mobilitātes risinājumus” ar jaunu pasākumu “C6.3.1.7. Projekta “Multimodāla sabiedriskā transporta tīkla attīstība Garciemā” īstenošana” (atbildīgais – Attīstības un projektu nodaļa; izpildes termiņš 2025.-2029.; Finanšu resursi – ES finansējums, Pašvaldības finansējums; Indikatīvās projekta izmaksas – 840 000 *euro*; Iznākuma rādītāji – Projektu plānots veikt 2.3.1.2. pasākuma “Multimodāls sabiedriskā transporta tīkls” ietvaros. Projektā plānots pārbūvēt dzelzceļa stacijai “Garciems” piegulošā stāvlaukuma ar cietā seguma virskārtu. Lai veicinātu iedzīvotājus pārvietoties virzienā uz dzelzceļa staciju un piegulošo stāvlaukumu, plānots pārbūvēt Mežciema ielas posmu no autoceļa P1 līdz Āpšu ielai, izbūvējot infrastruktūru arī mazāk aizsargātiem satiksmes dalībniekiem (gājēji un velobraucēji).
6. Pašvaldības domes priekšsēdētājai parakstīt ar Projekta īstenošanu saistītos dokumentus.
7. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Izsniegt norakstus:

@ APN, FIN, JIN, IDRV

SIA “Ādažu ūdens”

Iluta Plikgalve